Gerb

**РЕПУБЛИКА БЪЛГАРИЯ**

Заместник-министър на здравеопазването

|  |  |
| --- | --- |
|  |  |

**ДО**

**Г-Н ПЕТЪР ДРАГОЕВ**

**И.Д. ДИРЕКТОР НА ДИРЕКЦИЯ**

**„ЕО, ОВОС И ПРЕДОТВРАТЯВАНЕ НА ЗАМЪРСЯВАНЕТО“**

**МИНИСТЕРСТВО НА ОКОЛНАТА СРЕДА И ВОДИТЕ**

**На Ваши №№ ЕО-1 (95-00-667) от 16.02.2021 и 09.03.2021 г.**

**На Наш №№ 04-09-20/17.02.2021 и 09.03.2021г.**

**Относно:** Провеждане на консултации по доклад за екологична оценка на проект на Програма „Околна среда“ 2021-2027г. (версия 3.0)

**УВАЖАЕМИ ГОСПОДИН ДРАГОЕВ,**

Във връзка с получено в Министерство на здравеопазването Ваше писмо с приложена документация относно преработен доклад за екологична оценка на проект на Програма „Околна среда“ 2021-2027г*.* Ви информираме следното:

В настоящия допълнен доклад за ЕО детайлно и равнопоставено са разгледани и описани анализите и оценката на въздействието върху околната среда и човешкото здраве на предвижданията и на трите варианта на програмата, като в т. 8 са представени мотивите за предпочитания вариант от гледна точка на опазване на околната среда и човешкото здраве. Важно е да се отбележи, че и трите варианта на програмата определят като приоритетни за финансиране за периода 2021 – 2027 г. пет основни области - „Води“, „Отпадъци“, Биологично разнообразие“, „Риск и изменение на климата“ и „Въздух“.

В екологичната оценка е разгледано текущото състояние на околната среда по фактори и компоненти. Посочени са съществуващите екологични проблеми, установени на различно ниво, имащи отношение към програмата. Представени са данни за здравно-демографските показатели и заболяемостта на населението за страната като цяло и зависимостта на тези показатели от различни фактори в т.ч. и състоянието на околната и жизнената среда.

В доклада за ЕО е направена оценка на очакваните въздействия от реализирането на ПОС 2021-2027 г. върху околната среда и човешкото здраве на двете нива, които програмата идентифицира (ниво „Приоритет и Специфични цели“ и ниво „допустими мерки“), като са взети предвид характера на взаимодействието и синергията между различните въздействия.

Съгласно направените анализи и оценки, авторите на доклада, считат, че като цяло при спазване на изискванията и мерките заложени в екологичната оценка осъществяването на програмата ще има съществено значение за подобряване състоянието на околната среда, най-вече по отношение заложените в нея приоритетни области за финансиране, посочени по-горе. Това от своя страна ще доведе и до благоприятно въздействие върху опазване и подобряване здравето на хората.

Така например с изпълнението на мерките в областта на водите се предвижда изграждане и реконструкция на инфраструктура за водоснабдяване за постигане на съответствие с Директива 98/83/ЕО и новата директива (ЕС) 2020/2184 с принос към намаляване на загубите на вода по водопреносната мрежа и опазване качеството на водите, предназначени за питейно-битово водоснабдяване, вкл. установяване на зони за опазването им в района на съоръженията за водовземане за съответствие с целите за постигане на добро състояние на водните тела в изпълнение на Рамковата Директива за водите.

По отношение на замърсяването на въздуха фокусът ще е върху замърсяването с фини прахови частици като ще се адресира с мерки, насочени към двата основни източника на замърсяване – битовото отопление и транспорта. Посочва се, че мерките ще имат принос и за спазване на целевите норми на полиароматните въглеводороди.

С дейностите в областта на отпадъците ще се постигне тяхното по-добро управление и по-висока степен на рециклиране, съответно намаляване на отрицателното въздействие върху околната среда и върху здравето на хората.

В доклада е посочено още, че по отношение на приоритет Води предвидените мерки са в съответствие с идентифицирани необходими мерки във връзка с качеството на питейните води в Годишния доклад за състоянието на здравето на гражданите и изпълнението на Националната здравна стратегия (стр. 639) и че заложените мерки в тази област ще допринесат за положително въздействие върху качеството и осигуряването на необходимите количества питейни води и за изпълнение на изискванията на директивите на ЕС, свързани с качеството на питейната вода и ефективното използването на ресурсите във водоснабдяването.

Във връзка с тези изводи, Министерство на здравеопазването още веднъж изразява своето становище, че те макар и верни са непълни, тъй като не посочват, че поради обстоятелството, че мерките в област „Води“, допустими за финансиране по Програма „Околна среда“ 2021-2027г., са насочени към агломерации с над 10 000 екв. ж. и евентуално, при останал ресурс, и за такива с над 2000 екв. ж., те ще имат ограничено въздействие и няма да допринесат до съществено подобряване качеството на питейните води в малките зони на водоснабдяване. Именно там, както е посочено и в самия доклад за ЕО, са основните проблеми с качеството на питейните води по отношение констатираните от години отклонения по някои показатели като нитрати, хром и манган. Посочена е единствено демаркация с други програми финансирани със средства от европейските фондове, които предвиждат инвестиции във ВиК структурата и в по-малките населени места.

Тук е важно да отбележим и това, че в мерките във връзка с наблюдението по време на прилагането на ПОС 2021-2027 предложени от МОСВ и авторите на доклада, отново не е включена мярка, отчитаща подобрението на природното състояние на водите в повърхностните и подземните водни тела, които се използват като ресурс за питейно-битово водоснабдяване.

Посочена е единствено мярка за наблюдение *„Качество на водите, предназначени за питейно-битови цели в районите, в които са осъществени мерки по компонент „Водоснабдяване“*, което предполага отчитане качеството на водата на крана при потребителя в следствие на предприети мерки от ВиК операторите, вкл. и подобряване пречистването на водата. Поради това този показател не може да се счита представителен по отношение ефекта от прилагане на програмата върху качеството на водата в природното ѝ състояние в подземните и повърхностни водни тела, а само по отношение дейностите свързани с нова ВиК инфраструктура.

Имайки предвид важното значение, което цялостното прилагане на програмата ще има върху опазване на околната среда, и от там опазване здравето на хората и подобряване на общественото здраве, Министерство на здравеопазването приема доклада за екологична оценка при следните условия:

1. Даните за качеството на питейните води в доклада да се отделят в отделна точка, а не да са инкорпорирани в точката за състоянието на повърхностните води, тъй като за питейни цели се използват не само повърхностни, но и подземни води.

2. В доклада за екологична оценка и в решението по нея изрично да се посочи изложената по-горе констатация по отношение ограниченото въздействие на програмата за подобряване качеството на питейните води в малките зони на водоснабдяване с констатирани трайни отклонение в качеството по показатели нитрати, хром и манган.

3. В доклада и в Решението по екологична оценка да се предложи мярка за наблюдение, която в края на периода на програмата до отчете има ли подобряване състоянието на подземните и повърхностните водни тела, вследствие прилагане на програмата, на базата на резултатите от извършвания от съответните компетентни органи мониторинг в мониторинговите пунктове от системата на МОСВ и от ВиК операторите – на мониторинга при водоземните съоръжения съобразно издадените им разрешителни за водовзимане.

С уважение,

